Document ID: 32002D0472

Komisjoni otsus,
20. juuni 2002,
milles sätestatakse Bulgaaria Vabariigist kalatoodete importimise eritingimused
(teatavaks tehtud numbri K(2002) 2195 all)
(EMPs kohaldatav tekst)
(2002/472/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, [1] viimati muudetud direktiiviga 97/79/EÜ, [2] eriti selle artiklit 11,
ning arvestades järgmist:
(1) Bulgaaria Vabariigis on ühenduse nimel kontrollitud tingimusi, mille alusel kalatooteid toodetakse, ladustatakse ja lähetatakse ühendusse.
(2) Kalatoodete tervishoiukontrolli ja -järelevalvet käsitlevate Bulgaaria õigusaktide sätteid võib käsitada samaväärsetena direktiivi 91/493/EMÜ sätetega.
(3) Põllumajandus- ja metsandusministeeriumi riiklik veterinaartalitus (National Veterinary Service (NVS) of the Ministry of Agriculture and Forest) suudab tõhusalt tõendada kehtivate õigusaktide kohaldamist.
(4) On asjakohane sätestada üksikasjalikud eeskirjad veterinaarsertifikaatide jaoks, mis peavad direktiivi 91/493/EMÜ alusel olema kaasas Bulgaariast ühendusse imporditavate kalatoodete saadetistega. Eelkõige tuleb nende eeskirjadega määratleda näidissertifikaat, selle koostamisel kasutatavat keelt või kasutatavaid keeli käsitlevad miinimumnõuded ja sertifikaadile alla kirjutama volitatud isiku amet.
(5) Kalatoodete pakenditele kinnitataval tähisel tuleks esitada kolmanda riigi nimi ning ettevõtte, kalatöötlemislaeva, külmhoone või külmutuslaeva loa- või registreerimisnumber.
(6) Samuti tuleb koostada heakskiidetud ettevõtete, kalatöötlemislaevade ja külmhoonete loetelu ning nõukogu direktiivi 92/48/EMÜ [3] nõuete kohaselt varustatud külmutuslaevade loetelu. Kõnealused loetelud tuleb koostada NVSi poolt komisjonile esitatud teabe põhjal. Seepärast peab NVS tagama direktiivi 91/493/EMÜ artikli 11 lõike 4 sätete järgimise.
(7) NVS on andnud ametliku kinnituse selle kohta, et kalatoodete kontroll vastab direktiivi 91/493/EMÜ lisa V peatükis sätestatud eeskirjadele ja et kõnealuses direktiivis sätestatud nõuetega samaväärsed hügieeninõuded on täidetud.
(8) Bulgaariasse tehtud kontrollkülastuse käigus on ilmnenud teatavad puudujäägid seoses kalatöötlemisettevõtete puuduste kindlakstegmise veterinaarjärelevalvega ja seoses kalatoodete ja eluskalade ekspordiga seotud veterinaarsertifikaatide täitmisega. Uute ettevõtete või laevade lisamiseks nende Bulgaaria ettevõtete ja laevade loetellu, millest on lubatud ühendusse importida, peavad komisjoni eksperdid tegema kohapeal uue kontrollkülastuse.
(9) Kontrollkülastuse tulemusi arvestades ei kohaldata Bulgaariast imporditud kalatoodete suhtes komisjoni 20. mai 1994. aasta otsuses 94/360/EÜ (teatavate kolmandatest riikidest imporditavate toodete partiide füüsiliste kontrollide sageduse vähendamise kohta vastavalt nõukogu direktiivile 90/675/EMÜ) [4] sätestatud füüsiliste kontrollide sageduse vähendamist.
(10) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
National Veterinary Service (NVS) of the Ministry of Agriculture on Bulgaaria pädev asutus, mis kontrollib ja tõendab kalatoodete vastavust direktiivi 91/493/EMÜ nõuetele.
Artikkel 2
1. Bulgaariast ühendusse imporditavad kalatooted vastavad lõigetes 2-4 sätestatud tingimustele.
2. Igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab I lisas esitatud näidisele.
3. Tooted peavad olema pärit II lisas loetletud heakskiidetud ettevõtetest, kalatöötlemislaevadelt, külmhoonetest või registreeritud külmutuslaevadelt.
4. Välja arvatud pakendamata külmutatud kalatoodete puhul, mis on ette nähtud konservide tootmiseks, peab kõikidele pakkidele olema märgitud kustutamatute tähtedega sõna "BULGARIA" ja selle ettevõtte, kalatöötlemislaeva, külmhoone või külmutuslaeva loa- või registreerimisnumber, kust tooted pärit on.
Artikkel 3
1. Artikli 2 lõikes 2 nimetatud sertifikaat koostatakse vähemalt ühes selle liikmesriigi ametlikus keeles, kus kontroll läbi viiakse.
2. Sertifikaadil peab olema NVSi esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.
Artikkel 4
Bulgaariast kalatoodete importimisel ei kohalda liikmesriigid kõnealuste toodete suhtes otsusega 94/360/EÜ ettenähtud füüsiliste kontrollide sageduse vähendamist.
Artikkel 5
1. II lisa muudetakse üksnes kohapeal tehtud kontrollide tulemustest lähtuvalt.
2. Erandina lõikest 1 võib II lisa muuta otsuses 95/408/EÜ sätestatud korra kohaselt selleks, et muuta lisa loetellu kantud ettevõtete ja laevade nimesid või neid sealt välja jätta.
Artikkel 6
Käesolevat otsust kohaldatakse alates 24. juunist 2002.
Artikkel 7
Käesolev otsus on adresseeritud liikmesriikidele.
Brüssel, 20. juuni 2002

Labels: 0
3
18
6